Document ID: 32007D0446

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Ιουνίου 2007
σχετικά με τη συμμετοχή της Επιτροπής των Ευρωπαϊκών Κοινοτήτων στο διεθνές φόρουμ για τα βιοκαύσιμα
(2007/446/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Ένωσης,
Εκτιμώντας τα ακόλουθα:
(1)
Η Ευρωπαϊκή Κοινότητα έχει καθορίσει ως στόχους στον ενεργειακό τομέα τη βελτίωση της ασφάλειας εφοδιασμού και την επίτευξη βιώσιμης παραγωγής και χρήσης της ενέργειας, καθώς και τη μείωση των εκπομπών αερίων του θερμοκηπίου από την ενεργειακή της χρήση· με την πολιτική μάλιστα για τα βιοκαύσιμα, η Ευρωπαϊκή Κοινότητα επιδιώκει αυτούς τους δύο στόχους.
(2)
Στο πλαίσιο της διεθνούς της συνεργασίας με διεθνείς εταίρους, η Επιτροπή μετέχει ενεργά στο διάλογο για την ενέργεια και σε άλλες μορφές συνεργασίας σε ενεργειακά θέματα.
(3)
Η Βραζιλία εγκαινίασε την πρωτοβουλία του διεθνούς φόρουμ για τα βιοκαύσιμα με σκοπό να προωθήσει τη διεθνή αγορά βιώσιμων βιοκαυσίμων, την ανταλλαγή πείρας και την αποκατάσταση στενότερης συνεργασίας όσον αφορά τα πρότυπα και τους κώδικες με τους οποίους θα διευκολυνθεί η εμπορία των βιοκαυσίμων, καθώς και για να βελτιωθεί η συνεργασία στην έρευνα. Σε ένα πρώτο στάδιο, στο διεθνές φόρουμ για τα βιοκαύσιμα οι μετέχοντες θα είναι έξι (οι κυβερνήσεις της Βραζιλίας, των Ηνωμένων Πολιτειών, της Ινδίας, της Κίνας, της Νοτίου Αφρικής και η Ευρωπαϊκή Επιτροπή).
(4)
Ο Πρόεδρος της Βραζιλίας, σε επιστολή του της 10ης Ιουλίου 2006 προς τον Πρόεδρο της Επιτροπής κ. Barroso, κάλεσε την Επιτροπή να μετέχει στο διεθνές φόρουμ για τα βιοκαύσιμα.
(5)
Η Επιτροπή, μέσω της συμμετοχής της, θα έχει μεγαλύτερες δυνατότητες να συντονίζει τις σχετικές δραστηριότητες, όπως επίσης και την έρευνα με άλλες ανεπτυγμένες και αναπτυσσόμενες χώρες.
(6)
Το διεθνές φόρουμ για τα βιοκαύσιμα δεν αναλαμβάνει τη διεκπεραίωση των έργων του και δεν ζητεί χρηματοδοτική συμμετοχή σε κοινό προϋπολογισμό,
ΑΠΟΦΑΣΙΖΕΙ:
Άρθρο 1
Η Επιτροπή των Ευρωπαϊκών Κοινοτήτων (εφεξής «η Επιτροπή») θα μετέχει ως μέλος στο διεθνές φόρουμ για τα βιοκαύσιμα.
Άρθρο 2
Το μέλος της Επιτροπής, αρμόδιος σε θέματα ενέργειας, ή ο διορισμένος αντιπρόσωπός του, εξουσιοδοτείται να υπογράψει τη δήλωση για το διεθνές φόρουμ για τα βιοκαύσιμα για λογαριασμό της Επιτροπής και να αντιπροσωπεύσει την Επιτροπή στην προετοιμασία του.
Βρυξέλλες, 21 Ιουνίου 2007.

Labels: 15
14
5